Oquëtaguetamananaque,
yapatotaigaca itingomiegui saseriroti aisati antiasiparipague aisati iraegui ogomeantiro isanguenare Moisés.
Aisati yapatotaigaca basini obatacagantatsiri icarati 71.
Iquengaigaca,
yoguëshotaiguëri Ira Jesos,
yágaiganaqueri cara Piratoquë,
ipaigapëri Pirato ira cobeingari.
Yosamitobëri Jesos Pirato:
—¿Obiroco Itingomi joríojegui?
Yotabitanëri Jesos:
—Jee.
Naro aisonori ora picanque.
Icantocotaguetasicari Jesos itingomiegui saseriroti,
icantaiguë:
—Tojai icantagueque ora te ongomeite.
Te inganinate Iriro.
Aisati yosamitairi Pirato icanqueri Ira Jesos:
—¿Pairo te potabitëmatobitiri?
Tojai icomantëgotaiguëmi cara picantaguetiro te ongomeite.
Carari te irotopitëmatiri Jesos irooti cara iquenganeintasantanacari Pirato.
Aro antagaisati osarini omoncaraca jiesita cara iquengaigaca joríojegui jiraisonori cara yabisobenqueri ironomire Tosorintsi cara Ejípitoquë.
Cara jiesitaquë yameta Pirato iromisotocajiri paniro ira yomingui iromingamentoquë,
ira icoigaiguë jorío.
Ainta iromingane ijita Barabás.
Yomianqueri irironta ógueri aisati icantaiguëri imatsiguenga:
“Intsome ojocajiri Iromasati ogobeingarite”.
Aro yapatotaigaca joríojegui,
icocagaiguëri ira Pirato:
—Yamaica nocogaiguini pingantinaro ora pameta:
pomisotocajiri paniro iromingaga.
Yotabitaigabaqueri Pirato yosamitaiguëri:
—¿Picogaiguico cara nomisotocajimiri Ira Itingomi joríojegui?
Icanque negaca Pirato aroquenta igóque cara iguisaneintasicari Jesos itingomiegui saseriroti tenta iraninte inguemisantiri Jesos matsiguenga.
Carari itingomiegui saseriroti icantacagaiguëri joríojegui:
—Nocogaiguini pomisotogajiri ira Barabás.
Aique yosamitaiguëri Pirato:
—¿Pairo nanganqueri Ira Jesos Ira pijitaiguë Itingomi joríojegui?
Icantaiguëri catsigue joríojegui:
—¡Popëicotiri corosiquë!
Yotabitaiguëri Pirato:
—¿Pairo icanque quimingari ora nopëicobiriqueri?
Icaimaiganaque jorío catsigue:
—¡Popëicotiri!
Icogasanti Pirato iraganinataiguëri matsiguenga.
Aro yomisotocajiri Barabás,
ipaiguëri joríojegui.
Aisati igáqueri soraro iripasataiguëri Jesos aisati iribëquëgotëri.
Aique yágaiganaqueri Ira Jesos cara ibangoquë cobeingari,
tsomagui,
ora jitacha peretorio.
Yapatotaiguëri omagaro basini irapisorarote.
Aro icaagaigabaqueri Jesos manchaguintsi quiraaquisaamagori.
Aisati yobetsiquëneri imatseiro iroonti totsei,
imatseiqueri.
Aique isërontaigacari,
yobetsatomemegaigacari:
—¡Obiro Natingomi!
¡Intimeta Itingomi joríojegui!
Yágaiguë anchaqui ipasatantaigacari iguitoquë,
ijobatopiantaiguëri,
yobaticagueritotomemegasitacari,
itingomintomemegacari.
Cara itsongaiguë icabíntsátaiguëri isërontaigacari,
yágabitsaqueri manchaguintsi quiraaquisaamagori,
icaagobairi iraisati imanchaqui.
Aique yágaiganaqueri cara iribëquëcoiguëri.
Itonguibocari sërari Sirenesati,
ijita Simón.
Iriro iriri Arijantoro aisati Irojo.
Ipaniaca parigoti,
iáque Jerosarénquë.
Imeratobacari soraro,
igáqueri:
—Páganëneri igorosite.
Aro yáganëneri irooti cara
yaretaigaca Górogotaquë ora ocanti osigaro iguito igamaga.
Aro ipabitacari Jesos oja oba ogonoataga casangajengaro jitacha mira,
carari te iróguimaro Jesos.
Aro ira soraropague ipëicotaiguëri Jesos cara corosiquë,
aique imaguimpibintëqueri imanchaqui Jesos ipabacaguecaro yotsatiancaro.
Terai irionogatasante paba cara ipëicoqueri.
Isanguenaquero pairoraca ipëicobiriqueri.
Ocanque:
“Ica Iriro Itingomi joríojegui”.
Aisati ipëicoqueri pite cosirinti itsibatacari Jesos.
Ainta paniro ibacosonoriquë Jesos,
basini imatepacoquë.
Aro omoncaraca Sanguenari ora ocanti negaca:
Itsibatacari ira cantaguetiro te onganinate.
Ainta abisanaqueri abatsiquë iniopëri Jesos,
icabegaiguëri,
ipoteguitotaigapa,
icantaiguëri:
—Obiro ogomeriguetirone ibango Tosorintsi,
aisati ongaraque maba cataguiteri,
pobetsicairo.
Atsi yamai pigabisaicotajima Obiati.
Cagarimica matobiantatsiri,
piguëtajima corosiquë.
Aisati isërontaigacari itingomiegui saseriroti aisati iraegui ogomeantiro isanguenare Moisés icantobaca:
—Yogabisaicotaiguëri imatsiguenga carari te iragabisaicotima Iriati.
Iriroca Itingomi joríojegui,
Agabisaicoontatsiri,
iraguëtajimata Iriati corosiquë.
Nanetsaiguëri,
aro nanguemisantaiguëri.
Aisa icanca ira cosirinti itsibatancari ipëicoqueri icantocotaguetasicari Ira Jesos,
icabegaiguëri aisati.
Cara catinga paba otsitiniguitetanë antagaisati quibatsi irooti cara inëmatanë paba ochapinitanë.
Cara ochapinitanë icaibatanë Jesos.
—Eroi,
Eroi,
¿Irama sabacatani?
Ora ocanti:
“Pabati,
Notosorintsite,
¿Pairo pijocobitanëna?”
Ainta matsiguenga cara,
iquemaiguëri icantaiguë:
—Pinguemobëri.
Icaimërini Erías comantantatsiri.
Aro isiganaca poro,
yáguë ichomicantaro,
yoaquero obaaquë cochoari.
Yoguëneri chocopiquë itimagonaguitanaca ipabitacari Jesos,
icanque:
—Irinita.
Atsi anetseri aroca iribocasitapëri Erías iraguëpëri iragabisaicoqueri.
Aro icaimasantanë Jesos,
irooti icamantaca.
Cara icamaque Jesos,
aito cara otisaraanaca aganguisati ora yotigantaro ibango Tosorintsi.
Iroonti oquibepiriga tera yoguëro arota quero iqui pairiraca.
Oparintaca jonoquë,
otisaraaca irooti osobi.
Aro ira capitán inetsaseguiri Jesos,
ati icanta cara icaibatanë aisati icamaque.
Icanque:
—Aisonori Ica sërarica Iriro Itomi Tosorintsi.
Aintasati cantaqueronta tsinanepague onetsaiguëri Jesos.
Ainta María Magararasato,
aitosati basini María iniro Santiago carantatsi aisati iniro José,
aisati Saromé.
Ocapague tsinane poguiataiguëri Ira Jesos cara Garireaquë,
opaiguëri iraperi,
tojai omitocoiguëri.
Aisati ainta basini tsinanepague aguiataigapëri irooti Jerosarénquë.
Aroque ochapinitanë.
Iroro cataguiteri cara yobetsicaiguë jiesita queroquerai pareta sábaro cara imagoriaigui.
Aro ipocasiqueri Pirato poro Arimateasati jitacha José.
Iriro icarataigui basini obatacagantatsiri icarati 71 cara yapatotaigaca.
Iriro iniacaninataiguë matsiguenga aisati yoguiaquero iragáantane Tosorintsi cara intingomibintaiguëri antagaisati matsiguenga.
Te intsoroguiri ira cobeingari;
ipocasipëri yamanopëri:
—Camaque Jesos.
Nocogui pinintacaguina náganëri igamaga nomianqueri omoroquë.
Imabocaca Pirato cara aroque icamaque Jesos.
Icaimagantëri igapitante soraro,
yosamitobëri:
—¿Aisonori camaque Jesos?
Cara icomantëri capitán Pirato cara aisonori icamaque,
ipëri José igamaga Jesos.
Aique iáque José yamanantëro tocoya caninaro irorai,
yoguëpëri igamaga Jesos,
iponatancari tocoya,
yomianqueri omoroquë ora yomoroquera jirai cara mopëquë,
ititiguëro mopë yasitocoontobacari.
Cara yomianqueri igamaga Jesos tsomagui onetsaiguëri María Magararasato aisati basini María iniro José.
Pabisanaque cataguiteri comagoriantague aique piáiguë maba tsinane,
María Magararasato,
María iniro Santiago aisati Saromé.
Piáiguë pamanantaiguë casangajengaro arota otiritaiguerime Jesos.
Oquëtaguetanai,
iroonti tominco,
cara iriraique contepatsi paba,
paretaigaca tsinane omoroquë.
Posamitobaca:
—¿Pairiraca titigaigacáirone ora mopë yasiantacaro omoro?
Ocantaiguë negaca oquibeguintenta mopë.
Cara onetsaigapëro oquibe mopë,
aroque osiringaja.
Aro ocaiganaque tsomagui omoroquë oniopëri oboina sërari isobigasegui obacosonoriquë.
Iquitsagata manchaguintsi catarisonori.
Oniaigapëri oquenganeintasantaigapa otsorogaiganaque.
Icantaigabaquero:
—Quero pitsorogaigui.
Nigóque picogaigabitarini Jesos Nasaresati Ira ipëicoiguë corosiquë.
Teni irinaje yaca;
aroque icaniatanai,
icabiritanaa.
Pinetse yaca cara yoguëri.
Yamai pijáigue pingomantaigapëri irogomerejegui aisati Peroro:
“Aique iriátë Jesos cara Garireaquë cara icantaiguëmi jirai,
irobataiganaquemi”.